Vádat emeltek azzal a kaposvári férfival szemben, aki bitcoinnal akart kábítószert venni a darkneten – írta az ügyészség honlapja.

Bitcoinnal fizetett, de így is volt nyoma

A 21 éves vádlott a kaposvári kollégiumból rendelte meg a darkweben, de hiába fizetett bitcoinnal, a kriptovaluta valójában nem annyira követhetetlen, mint néhány éve volt.

De lehet, hogy nem ez vezetett nyomra, hanem maga az áru: 2019 áprilisáig a férfi ötször rendelt árut Hollandiából, ám azok mindegyike fennakadt a Nemzeti Adó- és Vámhivatal Repülőtéri Igazgatóságának ellenőrzésén, amikor a csomagok megérkeztek a Liszt Ferenc Nemzetközi Repülőtérre.

A vádlottat végül a rendőrök elfogták, a kábítószerre végzett gyorsteszt több drogra is pozitív eredményt mutatott.

A megrendelt kábítószer hatóanyag-tartalma a jelentős mennyiséget nem érte el,

de a csekély mennyiség felső határát meghaladta, így az ügyészség felfüggesztett börtönbüntetést javasol a büntetlen előéletű férfival szemben.